Επιχειρησιακά θέματα περιβαλλοντικής ευαισθητοποίησης
Authors: Νομικός Στυλιανός 
Published: October 2022

Ένα από τα σημαντικά θέματα για τις σύγχρονες επιχειρήσεις αναφέρεται στη σχέση μεταξύ των λειτουργιών τους και της κοινωνίας. Επιπρόσθετα ενδιαφέρον παρουσιάζει το πώς αυτή η σχέση εξετάζεται, αξιολογείται και παρουσιάζεται. Η διατριβή αυτή αναφέρεται στην Εταιρική Κοινωνική Ευθύνη (ΕΚΕ). Τα πρότυπα ΕΚΕ έχουν αυξηθεί πρόσφατα με τα ISO14001, GRI και ISO 26000 να διαδραματίζουν εξέχοντα ρόλο. Παρόλο που υπάρχει αλληλεπικάλυψη μεταξύ αυτών των προτύπων, κάθε ένα έχει σχεδιαστεί για να ανταποκρίνεται στις ρητές απαιτήσεις των ενδιαφερομένων, εκ των οποίων οι κυβερνήσεις έχουν την μεγαλύτερη επιρροή στην εφαρμογή του GRI. Βασιζόμαστε στο GRI λόγω του ότι έχει υιοθετηθεί περισσότερο παγκοσμίως όσον αφορά την αναφορά βιωσιμότητας και δεδομένου ότι ενσωματώνει περιβαλλοντικές, οικονομικές και κοινωνικές πτυχές. Τα GRI και ISO 14001 μπορούν να ακολουθήσουν ανάλογα πρότυπα διάχυσης, καθώς και τα δύο πρότυπα ακολουθούν την ίδια προσέγγιση και η αναφορά GRI βασίζεται στο ISO14001 ως πηγή πληροφοριών. Η διατριβή αποτελείται από έξι ενότητες. Στην πρώτη ενότητα παρουσιάζονται αρχικά τα γενικά θέματα περιβαλλοντικής ευαισθητοποίησης των επιχειρήσεων και η προβληματική των επιχειρησιακών πολιτικών. Στη δεύτερη ενότητα ορίζουμε την Εταιρική Κοινωνική Ευθύνη (ΕΚΕ) και συζητάμε τα διάφορα πρότυπα αναφορών και την αξιολόγηση των αναφορών ΕΚΕ, της ενσωμάτωσης των βασικών αρχών του GRI-G4 και της απόδοσης δημοσιοποίησης διοικητικής προσέγγισης ουσιαστικότητας. Επίσης αναφερόμεστε στα προβλήματα των αναφορών ΕΚΕ και επικεντρωνόμαστε στην Ελλάδα αξιολογώντας τις αναφορές ΕΚΕ στη χώρα μας. Στην επόμενη ενότητα αναφερόμαστε στο νομικό πλαίσιο της Εταιρικής Κοινωνικής Ευθύνης, διακρίνοντας μεταξύ εθελοντικής ή υποχρεωτικής ΕΚΕ, και εξετάζοντας τα επιχειρήματα υπέρ και κατά της νομιμοποίησης της ΕΚΕ αναφερόμενοι στο νομικό πλαίσιο ΕΚΕ παγκοσμίως, στην Ευρώπη, στις ΗΠΑ, στην Ασία, στην Αφρική και στην Αυστραλία. Η ενότητα ολοκληρώνεται με προτάσεις και συμπεράσματα από το διεθνές νομοθετικό πλαίσιο. Η τέταρτη ενότητα ασχολείται με τα επιχειρηματικά θέματα Εταιρικής Κοινωνικής Ευθύνης. Συγκεκριμένα αναφερόμαστε στην ΕΚΕ και στην απόδοση και μέγεθος της εταιρείας, στη γνωστοποίηση και διαχείριση ΕΚΕ και στις πρόσφατες τάσεις στις αναφορές ΕΚΕ με αναφορά τομέα της ενέργειας. Πραγαμτοποιείται μία ανάλυση τάσης στα παγκόσμια πρότυπα πρωτοβουλιών αναφοράς (GRI) ενώ προτείνεται μία τροποποίηση στον Εθνικό Δείκτη ΕΚΕ. Στην ίδια ενότητα παρουσιάζεται μια μελέτη οπτικής ανάλυσης σχετική με την συσχέτιση αριθμού αναφορών και οικονομικών μεταβλητών ανά ήπειρο, τη συσχέτιση του αριθμού αναφορών και της ρύπανσης ανά ήπειρο, ενώ είναι ενδεικτικά τα συγκριτικά αποτελέσματα για τις αναφορές ΕΚΕ μεταξύ των ηπείρων. Η ενότητα αυτή κλείνει με αναφορά στην Προθυμία πληρωμής και προτεινόμενες πρακτικές και στρατηγικές ΕΚΕ και στην εταιρική περιβαλλοντική ευθύνη. Η πέμπτη ενότητα συζητά τις σχέσεις EMAS και ISO 14001, τα κίνητρα και εμπόδια στην υιοθέτηση των EMAS-ISO 14001, ενώ επανεξετάζεται η διάδοση ISO 14001 μεταξύ εθνικών περιοχών με χρήση πάνελ δεδομένων για τις χώρες του ΟΟΣΑ. Κατάλληλη οικονομετρική ανάλυση μας βοηθά στην εξαγωγή μιας σειράς εμπειρικών ευρημάτων και των πολιτικών επιπτώσεων αυτών των αποτελεσμάτων.